Acxni̱ tácha̱lh nac aktum ca̱qui­huí̱n hua­nicán Get­se­maní,
Jesús chiné ca̱huá­nilh xdis­cí­pulos:
—Uú cata­hui­la­ké̱tit li̱huán u̱cámaj kalh­ta­hua­kaniy Dios.
Xma̱n huá ca̱tá̱alh Pedro,
San­tiago y Juan a̱laca­tunu cá̱le̱lh.
Antá caj xamaktum tzú­culh liaka­tiyún y li̱li̱­pu­huán tu̱ xámaj akspulay.
Y chiné ca̱huá­nilh:
—Luu xli̱­ca̱na cmaklh­ca­tzi̱y aktum tali̱­pu­huá̱n nac qui­nacú,
la̱m­para cámaj ni̱y.
Uú cata­hui­látit pero ni̱ calh­ta­tátit.
Jesús alh tzinú antaní tlak laka­mákat,
tatzo­kós­talh nac ca̱ti­yatni,
huá­nilh Dios para tla̱n ni̱ xmá̱x­qui̱lh tapa̱tí̱n hua̱ntu̱ xámaj lak­chá̱n.
Y chiné kalh­ta­hua­ká­nilh Dios:
—Quin­tla̱t Dios,
huix hua̱k tla̱n catu̱huá tla­huaya,
pus para huix laca­squina ni̱ caqui­ma̱xqui eé tapa̱tí̱n,
pero ni̱ calalh hua̱ntu̱ aquit cla­cas­quín sinoque huá calalh min­ta­pa̱­xu­huá̱n.
Tas­pitpá antaní xta­hui­lá̱­nalh xta­ma̱­kalh­ta­huaké̱n pero xlacán pu̱tum xtalh­ta­ta­má̱­nalh.
Chiné huá­nilh Pedro:
¿lácu pi̱ lhta­tápa̱t?
¿Lácu pi̱ ni̱lay laca­ta̱­yani ca̱na̱caj aktum hora talh­tata?
Ská­lalh cata­hui­látit y cakalh­ta­hua­ka­nítit Dios la̱qui̱ ni̱ natat­la­ji̱­yá̱tit acxni̱ naca̱­tzak­sa­ca­ná̱tit.
Pus ma̱squi mili̱s­tac­nicán luu xli̱­ca̱na aksti̱tum li̱pi­ná̱tit xta­la­ca­pa̱s­tacni,
min­ti­yat­li̱­huacán ni̱ ta̱yaniy porque ni̱ kalhi̱y li̱t­li­hueke.
Jesús ampá kalh­ta­hua­kaniy Dios y chu­na­li̱túm qui̱­li̱­xa­kát­li̱lh cumu la̱ xapu̱lh.
Aca­li̱stá̱n ampá antaní xta­hui­lá̱­nalh xdis­cí­pulos pero xlacán xtalh­ta­ta­ma̱­nampá porque niajlay xta­la­ca­ta̱­yaniy xla­kas­ta­pucán talh­tata.
Y acxni̱ tzú­culh ca̱xa­katli̱y Jesús,
xlacán ni̱ xta­ca­tzi̱y lácu nata­kalh­ti̱nán.
Xlá ampaj kalh­ta­hua­kaniy Dios xli̱­mak­tutu,
y acxni̱ qui̱­tás­pitli chiné ca̱huá­nilh:
—¿Pi̱ chu­nacú lhta­ta­pá̱tit y jax­pá̱tit?
Niaj chuná cat­la­huátit porque aya lak­cha̱ni̱t quilh­ta­macú la̱ naqui­ma­ca­ma̱s­ta̱cán aquit Xata­lac­sacni Chixcú nac xmacancán hua̱nti̱ quin­ta­si̱­tzi̱niy.
La̱li̱­huán cata̱­quí̱tit porque aya mima hua̱nti̱ naqui­ma­ca­ma̱sta̱y.
Jesús xchu­hui̱­na­majcú acxni̱ talák­chilh lhu̱hua cris­tianos huá xca̱­pu̱­la­ni­ti̱­lhay xdis­cí­pulo hua­nicán Judas Isca­riote.
Catu̱huá xta­li̱mín,
hui̱ntí xli̱mín espada,
maka­pi­tzí̱n ya̱ quihui.
Uma̱­kó̱lh lac­chix­cu­huí̱n huá xta­ma̱­la­ka­cha̱ni̱t xana­puxcún cura,
xa̱hua xma̱­kalh­ta­hua­ke̱­nacán judíos y lak­ko̱­lu­tzi̱nni hua̱nti̱ xta­ma̱­pek­si̱nán.
Judas hua̱nti̱ maca­má̱s­ta̱lh xca̱­hua­nini̱t lácu nata­li̱­la­ka­pasa la̱qui̱ natalé̱n:
quit nac­la­ca­tzu̱ca huá cachi­pátit y cali̱­pítit.
Acxni̱ lák­cha̱lh,
lak­ta­la­ca­tzú­hui̱lh y chiné huá­nilh:
—Uú clak­mimá̱n,
ma̱kalh­ta­hua­ke̱ná.
La̱n­chuná hua­ni­ko̱lh lacá­tzu̱cli.
Y maka­pi­tzí̱n tachí­palh Jesús la̱qui̱ natalé̱n cumu la̱ cha̱tum tachí̱n.
Cha̱tum xdis­cí­pulo xtat má̱x­tulh xes­pada y ca̱c­tí̱­nilh xtaké̱n cha̱tum xta­sa̱­cuacán hua̱nti̱ xta­ma̱­la­ka­cha̱ni̱t xana­puxcun cura.
Jesús ca̱huá­nilh a̱ma̱ko̱lh lac­chix­cu­huí̱n:
—¿Túcu xpa̱­la­cata hui­xinín tani̱­tátit qui­la̱­chi­pa­yá̱hu cumu la̱ cha̱tum kalha̱ná y hasta li̱ta­ni̱­tátit espada xa̱hua quihui?
Cha̱li cha̱lí aquit antá xqui­la̱ucxi­lhá̱hu acxni̱ xac­ca̱­ma̱­kalh­chu­hui̱ni̱y cris­tianos,
pero ne̱cxni xqui­la̱­chi̱­lé̱hu;
pero juerza huá chuná qui̱­li̱­táx­tulh xla­cata nakan­taxtuy hua̱ntu̱ tatzokni̱t nac li̱kalh­ta­huaka tu̱ ámaj quiak­spulay.
Y pu̱tum xdis­cí­pulos tatza̱­la­má­kalh,
sacstu taak­xtek­yá̱­hualh Jesús.
Pero cha̱tum xdis­cí­pulo csta̱­la­nima antaní xlac­le̱­ma̱ca Jesús nac pu̱ma̱­peksí̱n;
acxni̱ ucxílhca na̱ xamá̱­calh chi­pacán.
Chi­pa­níca clháka̱t,
pero cumu caj xamactum caj la̱ sábana,
huata xlá tapú̱x­tulh clháka̱t y xalh­tan­tala tzá̱­lalh.
Huata Pedro na̱ tis­ta̱­lá­nilh tlak tzinú laka­mákat hasta li̱chá̱n­calh Jesús nac xpu̱­ma̱­pek­si̱ncán cura y antá xlá tamák­xtekli antaní xta­hui­lá̱­nalh poli­cías y tzú­culh ca̱ta̱skón.
Pu̱tum xana­puxcun cura xa̱hua lak­ko̱­lu­tzi̱nni hua̱k tata­mac­xtú­mi̱lh xa̱hua xma̱­kalh­ta­hua­ke̱­nacán judíos.
Caj li̱puntzú li̱mínca Jesús nac xla­catí̱n xapuxcu cura.
Maka­pi­tzí̱n xana­puxcun cura xa̱hua hua̱nti̱ xalac­ta­li̱­pa̱hu ma̱pek­si̱­naní̱n tzú­culh talac­pu­tzay lácu tla̱n nata­makni̱y Jesús,
pero ni̱tu̱ tamac­lá­nilh hua̱ntu̱ nata­li̱­ya̱­huay.
Ma̱squi maka­pi­tzí̱n cris­tianos catu̱huá tzú­culh tahuán hua̱ntu̱ xta­li̱­ya̱­huay pero aca­li̱stá̱n xtzu­cu­paray tala̱­li̱­ma̱aklhu̱­hui̱y porque ni̱ acxtum xta­li̱­ca­tzi̱y hua̱ntu̱ xtaaksa­ni̱­na­má̱­nalh.
Y maka­pi­tzí̱n tatá̱­yalh,
chiné taliak­ska­huí­nalh:
—Aquinín ckax­mat­ni̱­táhu pi̱ chiné huá tamá chixcú:
“Aquit nac­lac­tla­huay eé xpu̱­si­culan Dios hua̱ntu̱ taca̱x­tla­huani̱t lac­chix­cu­huí̱n pero caj xliaktutu quilh­ta­macú aquit nac­tla­huay aktum pero a̱tzinú xatlá̱n ni̱xa­chuná hua̱ntu̱ tla­huani̱t lac­chix­cu­huí̱n.”
Pero ni̱para chuná acxtum xta­li̱­ca­tzi̱y hua̱ntu̱ xta­liaksa­ni̱­na­má̱­nalh y ni̱tu̱ xta­ma̱t­la̱nti̱y hua̱ntu̱ xta­li̱­ya̱­hua­má̱­nalh.
Acxni̱ tá̱yalh hua̱nti̱ luu xapuxcu cura,
chiné huá­nilh Jesús:
—¿Lácu pi̱ ni̱tu̱ cati­kalh­tí̱­nanti?
¿Pi̱ ni̱ kax­pátpa̱t la̱ta túcu tali̱­ya̱­huamá̱n u̱ma̱ko̱lh lac­chix­cu­huí̱n?
Jesús ni̱tu̱ kalh­tí̱­nalh,
caj xma̱n cacs tá̱yalh.
Pero a̱má xapuxcu cura a̱maktum kalhas­quimpá y huá­nilh:
—¿Pi̱ xli̱­ca̱na huix Cristo hua̱nti̱ Xka­huasa Dios?
Jesús huá­nilh:
—Xli̱­ca̱na aquit Cristo.
Y namín quilh­ta­macú acxni̱ hui­xinín naucxi­lhá̱tit la̱ aquit Xata­lac­sacni Chixcú cuilachá nahuán nac xpa̱xtú̱n Dios,
y na̱chuná la̱ aquit cmi­ma̱­pa­rachá nahuán nac xlacni puc­lhni.
Amá xapuxcu cura xti̱tli clháka̱t la̱qui̱ pu̱tum naca­tzi̱cán pi̱ sí̱tzi̱lh,
y ca̱huá­nilh xcompañeros:
—¿Túcuajya̱ tes­tigos tila­cas­qui­ná̱hu?
Caj xpa̱­la­cata xta­chu­huí̱n eé chixcú ta̱la̱­la­ca­ta̱­qui̱ni̱t Dios,
aya kax­páttit.
¿Túcu nat­la­hua­ni­yá̱hu,
hui­xinín lac­pu­hua­ná̱tit?
Xli̱­hua̱k hua̱nti̱ antá xta­hui­lá̱­nalh takalh­tí̱­nalh:
—¡Mejor camak­ní̱­calh!
Maka­pi­tzí̱n tzú­culh tala­ca­chuj­mani̱y,
tali̱­la­ká­chi̱lh mactum lháka̱t,
tala­ka­ká­xilh y chiné tzú­culh tahuaniy:
—Cama̱­lak­chi­pini,
¿tícu laka­kaxín?
La̱n­chuná tat­la­hua­ko̱lh ca̱ma­ca­ma̱x­quí̱­calh poli­cías y xlacán na̱chuná tzú­culh tala­ka­kaxiy.
Antaní xca̱­ta̱s­koma Pedro maka­pitzi poli­cías chilh cha̱tum csqui­ti­hui̱ná xapuxcu cura.
Acxni̱ úcxilhli pi̱ antá cskoma,
cacs laca­cá̱c­ni̱lh y chiné huá­nilh:
—Huix na̱ xta̱­la­pu̱­laya Jesús xalac Naza­ret.
Pedro ni̱ li̱tá̱­yalh y kálh­ti̱lh:
—Ni̱ aquit,
ni̱ cla­ka­pasa tamá chixcú hua̱nti̱ huix hua­nípa̱t.
Táx­tulh nac quilhtí̱n antaní lac­ta­nu̱cán acxni­tiyá tásalh tantum pu̱yu.
Amá squi­ti­hui̱ná cacs lacaucxilhpá Pedro y tzú­culh ca̱huaniy hua̱nti̱ antá xta­la­yá̱­nalh:
—Xli̱­ca̱na huá eé chixcú na̱ xta­ma̱­kalh­ta­huaké̱n Jesús.
Pedro ni̱ li̱ta̱­yapá para ca̱na laka­pasa,
y caj li̱puntzú a̱ma̱ko̱lh poli­cías hua̱nti̱ antá xta­hui­lá̱­nalh lacatzú tzú­culh tahuaniy:
—Xli̱­ca̱na huix na̱ xta̱­la­pu̱­laya Jesús porque huix xalac Gali­lea,
caj huá tuncán min­ta­chu­huí̱n tlán li̱la­ka­pas­cana.
Pedro tzú­culh liaklhu̱­hua̱tnán y chiné ca̱huá­nilh:
—Te Dios ni̱ cla­ka­pasa aquit tamá chixcú,
y hasta ni̱ cca­tzi̱y tícu li̱chu­hui̱­nam­pá̱tit.
Acxni̱ káx­matli pi̱ tásalh xli̱­maktiy pu̱yu xlá laca­pá̱s­tacli hua̱ntu̱ xuanini̱t Jesús:
“Acxni̱ nia̱ tasay nahuán xli̱­maktiy pu̱yu huix pímpa̱t huana mak­tutu pi̱ ni̱ qui­la­ka­pasa.”
Pedro luu xli̱­ca̱na li̱púhua acxni̱ laca­pa̱s­tac­ko̱lh pi̱ xli̱­ca̱na kan­táx­tulh hua̱ntu̱ xuanini̱t Jesús y tzú­culh tasay.